ऐपल आईपैड 2018 में 9.7 इंच की रेटिना डिस्प्ले मौजूद है, जिसका रिजोल्‍यूशन 2048X1536 पिक्‍सल है। इस बार कंपनी ने इस आईपैड में Apple A10 Fusion प्रोसेसर लगाया है, ताकि इसकी परफॉर्मेंस और भी दमदार हो। वैसे बता दें कि प्रोसेसर को छोड़कर नए आईपैड में बहुत कुछ पिछले मॉडल जैसा ही है। कैमरे के लिहाज से आइपैड 2018 आपके स्‍मार्टफोन से पीछे ही है। इसमें 8 मेगापिक्‍सल का रियर कैमरा दिया गया है, जिसका अपर्चर f/2.4 पावर का है। आईपैड में 1.2 मेगापिक्‍सल का फ्रंट HD कैमरा लगा है, जिसका अपर्चर f/2.2 का है। इस कैमरे से यूजर्स बेसिक लेवल की फोटोग्राफी कर सकते हैं। आईपैड के दोनों ही मॉडल 32 जीबी के हैं, जिन्‍हें मेमोरी कार्ड द्वारा बढ़ाया नहीं जा सकता। ऐपल ने अपने नए आईपैड की रैम को लेकर अब तक कोई जानकारी नहीं दी है। कनेक्‍टीविटी के लिहाज से यूजर्स को इस आईपैड में 4G LTE के साथ WiFi, ब्लूटूथ और GPS की सुविधा मिलेगी। यही नहीं मोबाइल की दुनिया का सबसे पॉपुलर फीचर यानि फिंगरप्रिंट स्‍कैनर भी इस आईपैड में मिलेगा, जो इसके होम बटन पर ही दिया हुआ है।